R E L A C I O N

PËR 

PROJEKTLIGJIN “PËR NJË NDRYSHIM NË LIGJIN NR.9363, DATË 24.3.2005, “PËR MËNYRËN DHE PROCEDURAT 
E VENDOSJES DHE KALIMIT TË FORCAVE USHTARAKE 
TË HUAJA NË TERRITORIN E REPUBLIKËS SË SHQIPËRISË, 
SI DHE PËR DËRGIMIN E FORCAVE USHTARAKE SHQIPTARE JASHTË VENDIT”, TË NDRYSHUAR

Ligji nr.9363, datë 24.3.2005, “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, të ndryshuar, rregullon rastet, mënyrën dhe procedurat e pjesëmarrjes së Forcave të Armatosura të Republikës së Shqipërisë në bashkëpunimin ushtarak ndërkombëtar, brenda dhe jashtë vendit, duke respektuar Kushtetutën, Kartën e Kombeve të Bashkuara, parimet e Organizatës së Atlantikut të Veriut, dokumentet e sigurisë së Bashkimit Evropian dhe marrëveshjet ndërkombëtare, të ratifikuara nga Kuvendi i Republikës së Shqipërisë.
Në nenin 19, të këtij ligji, rregullohen procedurat për dhënien e lejeve për mjetet ushtarake të huaja që hyjnë në territorin e Republikës së Shqipërisë, për avionët dhe mjetet e tjera fluturuese, që u përkasin forcave ushtarake të huaja për hyrjen në hapësirën ajrore të Republikës së Shqipërisë, si dhe procedura për ankorimin dhe futjen në portet tregtare dhe në portet ushtarake të Republikës së Shqipërisë të anijeve dhe mjeteve të tjera lundruese që u përkasin forcave ushtarake të huaja.

Në pikën 2, të këtij neni, përcaktohet se dhënia e lejeve për avionët dhe mjetet e tjera fluturuese, që u përkasin forcave ushtarake të huaja, për hyrjen në hapësirën ajrore të Republikës së Shqipërisë, si dhe për uljen e fluturimin, bëhet me urdhër të përbashkët të ministrit të Mbrojtjes dhe të ministrit të Transportit dhe Telekomunikacionit ose nga personi i autorizuar prej tyre.

Në pikën 3, të këtij neni, përcaktohet se dhënia e lejeve për anijet dhe mjetet e tjera lundruese, që u përkasin forcave ushtarake të huaja, për hyrjen në hapësirën detare të Republikës së Shqipërisë, si dhe për ankorimin dhe futjen në portet tregtare, bëhet me urdhër të përbashkët të ministrit të Mbrojtjes dhe të ministrit të Transportit dhe Telekomunikacionit ose nga personi i autorizuar prej tyre, ndërsa për ankorimin në portet ushtarake të Republikës së Shqipërisë, me urdhër të ministrit të Mbrojtjes.

Në kuadër të ndryshimeve të fundit në përbërjen e Këshillit të Ministrave dhe si rrjedhojë e ndryshimit të disa emërtesave të institucioneve qendrore, si dhe për të shmangur referimin në emërtesat specifike në të ardhmen, propozohet që në nenin 19, të ligjit nr.9363/2005, dhe konkretisht në        pikat 2 dhe 3, të kësaj dispozite, fjalët “… ministrit të Transportit dhe Telekomunikacionit”, zëvendësohen me “… ministrit përgjegjës për transportin …”. 

